Aishatu Jibril Dukku (an haife ta a ranar 18 ga Watan Disamba shekarar alib 1963), malama ƴar asalin Najeriya ce kuma ƴar siyasa daga jihar Gombe. Ta yi aiki a matsayin Ƙaramar Ministar Ilimi ta Tarayya a lokacin shugabancin Marigayi Tsohon Shugaban kasa Umaru Musa Yar 'Adua. Bayan wannan lokacin kuma, tayi aiki a matsayin ƴar majalisa a Majalisar Dokokin Najeriya. A halin yanzu itace ƴar Majalisar Wakilai ta Najeriya mai wakiltar mazabar Dukku da Nafada ta Tarayya, a Jihar Gombe, Najeriya. An haifi Aishatu Jibril Dukku wacce aka fi sani da 'Mama Shatu' a garin Kaduna dake Arewacin Najeriya, amma ita ƴar asalin ƙaramar hukumar Dukku ce ta jihar Gombe a Najeriya. Ta yi karatun firamare a makarantar Central Primary School, dake jihar Gombe, a shekara ta alif 1970 zuwa shekarar ta alif 1976. Ta kammala karatunta na sakandare a Kwalejin Gwamnatin Tarayya ta Mata da ke Bauchi daga shekara ta alif 1976 zuwa shekara ta alif 1982, sannan ta samu jarabawar kammala karatun ta (GCE). Ta yi digiri na farko a fannin ilimi a jami'ar Bayero, Kano a shekarar ta alif 1986.